Predsjednica HNS-a Vesna Pusić komentirala je za N1 zaključke Nacionalnog vijeća Mosta i konzultacije kod predsjednice. Potvrdila je kako će Zoran Milanović ipak doći na konzultacije kod predsjednice.

“Meni se prvobitno činilo da ne vidim smisao u tom sastanku jučer između dvije koalicije, ali na samom sastanku sam vidjela da je imalo smisla. Tamo su jedan pred drugim i pred predsjednicom države jasno i Zoran Milanović i Tomislav Karamarko rekli da ne pristaju na veliku koaliciju. To je tamo definitivno utvrđeno.

Tomislav Karamarko je tamo jasno prvi rekao s formulacijom “da nakon svega što smo rekli o njima i što o njima mislimo mi ne možemo ići s njima u tu koaliciju”. Točno tako je rečeno i ne razumijem daljnje komentare”, kazala je Pusić.

Naknadni pokušaj revidiranja

Dodala je da joj se ovo sada čini kao naknadni pokušaj revidiranja kako bi se pridobilo Most na svoju stranu. “Od današnjih konzultacija ne očekujem promjene. Nitko ne raspolaže s podrškom od 76 izabranih zastupnika, očekujem da se to samo konstatira, ne vidim što bi se moglo dogoditi”. rekla je Pusić i dodala kako očekuje daljnje razgovore.

“Ovo više nisu pregovori o reformama, ovo su pregovori o pridobivanju podrške za formiranje vlasti”, rekla je.

“Gospodin Karamarko je vrlo jasno odbio veliku koaliciju na sastanku s predsjednicom. Razgovor o nestranačkom premijeru bez imena osobe je po mom mišljenju neozbiljan. Razgovorati o nestranačkom premijeru načelno bez konkretne osobe, ne vidim kako je to moguće. Bilo kakva sugestija da bi čak mogli o tome razmišljati, kako je to HDZ formulirao, bez konkretne osobe, ne vidim kako jedna odgovorna politička koalicija ili stranka to mogu uopće reći jer je to ključno mjesto”, kazala je Pusić.

Dobra volja koalicije Hrvatska raste

Komentirala je i izjavu Roberta Podolnjaka koji je prije sastanka Nacionalnog vijeća Mosta rekao kako je HDZ pokazao dobru volju da pronađe rješenje.

“Mislim da se ne može dovoditi u pitanje dobra volja što se tiče koalicije Hrvatska raste jer aktivno sudjelujemo u pregovorima više od mjesec dana. Uz dobru volju morate biti iskreni u svojim stavovima, bez fige u džepu, i morate biti racionalni i odgovorni”, rekla je.

“Ne možete se staviti u poziciju u kojoj što god predloži Most, bez obzira mislite li iskreno da je to racionalni prijedlog i moguće rješenje, da sve prihvaćate. Ozbiljno se onda dovodite u sumnju da je ideja – nema veze, prihvatit ćemo sve, samo da se dokopamo formiranja vlasti, a onda ćemo ih već srediti!”, dodala je Pusić.

Milanović je logičan prijedlog, kaže Pusić

Kaže kako koalicija Hrvatska raste nije napustila pregovore. “”Mi jesmo u pregovorima. Ne mislim da smo prekinuli pregovore. Mi smo pošteno i iskreno rekli svoj stav i od svog stava nismo naknadno odustali. I dalje smo spremni pregovarati o mogućem rješenju”, rekla je Pusić.

Kazala je kako Most nije dao nikakav kontraprijedlog za mandatara, te da je njihov prijedlog da to bude Zoran Milanović logičan.

“To je s obzirom na rezultate izbora logično rješenje, ali ja bih rekla da smo mi od njih spremni čuti neki kontraprijedlog. Nismo rekli da će biti netko iz koalicije Hrvatska raste ili SDP-a nego smo rekli da je naš prijedlog ova konkretna osoba, ali smo spremni čuti kontraprijedlog”, rekla je Pusić.

Spremni su nastaviti razgovore s Mostom

“Naša koalicija Hrvatska raste je spremna s Mostom nastaviti razgovore, nisam ni mislila da je to u pitanju. Mi smo spremni dalje razgovarati. Vjerojatno ćemo se čuti s Mostom i dogovoriti neki termin”, kazala je.

Kazala je kako će doći na konzultacije kod predsjednice. “Mi ćemo doći, tko je rekao da nećemo doći? Mi idemo, mi smo potvrdili svoj dolazak i ići ćemo na taj razgovor iako bi bilo logičnije da idemo kad imamo nešto novo referirati predsjednici. Danas nemamo ništa novo, ali ok, ići ćemo i reći da nemamo ništa novo za referirati”, rekla je.

“Nije da između konzultacija spavamo, radimo između konzultacija i očekujem da će iduće biti kad se pokaže da postoji neki pomak u mogućnosti formiranja većine. Mi trenutno imamo 66 potpisa, a imamo i razgovore s većim brojem ljudi, ali to sada ne mogu reći. Kad dođemo do dogovora, o tome ćemo izvijestiti javnost”, zaključila je Pusić.